Þingræður haldnar á Alþingi Íslendinga



Herra forseti. Ég bjóst ekki við að hafa framsögu í þessu máli og er ekki við því búinn, en ég ger í ráð fyrir, að það þurfi ekki mikla framsögu um það. Með frv. er farið fram á það að leyfa happdrætti háskólans að hafa fleiri hluti en nú er, fjölga úr 30 þús. í 35 þús. Þetta er rökstutt með því, að eftirspurn sé svo mikil eftir happdrættismiðum, að ekki sé hægt að fullnægja henni. Fjhn. hefur athugað frv., og eftir þeim upplýsingum, sem fyrir liggja, þykir henni eðlilegt, að þetta sé veitt, sem háskólinn fer fram á, og leggur þar til, að frv. verði samþykkt.



Herra forseti. Ég hef leyft mér að flytja hérna frv. á þskj. 92. Er þar farið fram á, að brú á Múlakvísl á hinni svo nefndu syðri leið verði tekin inn í brúalög. Eins og hv. þm. er kunnugt, hefur Vestur-Skaftafellssýsla mikla sérstöðu í samgöngumálum. Þar er engin höfn, brim og eyðisandar með allri strandlengjunni. Allir flutningar verða því að fara fram landleiðina með bifreiðum, en landleiðin um Vestur-Skaftafellssýslu er löng og erfið og verða því flutningar dýrir. Á leiðinni eru ýmsar torfærur, og versta torfæran er Höfðabrekkuheiði, sem er austast í Mýrdal. Yfir þessa heiði liggur þjóðleiðin nú. En Höfðabrekkuheiði er hin mesta snjókista, og verða vegir þar þar af leiðandi oft ófærir í fyrstu snjógusu; kemur það þráfaldlega fyrir, að þeir lokast bifreiðum vikum og jafnvel mánuðum saman vetrarmánuðina. Til þess að ráða bót á þessu er ætlazt til að flytja þjóðleiðina suður fyrir heiðina. Það mundi stytta leiðina verulega og einnig gera samgöngur í austurhluta sýslunnar öruggar. Það eru tvær ár á þessari leið, Kerlingardalsá og Múlakvísl. Það er verið sennilega nú þessa dagana að ljúka smíði brúar á Kerlingardalsá, en Múlakvísl verður erfiðari viðureignar, vegna þess að þar þarf langa varnargarða. En með hinum stórvirku tækjum, sem nú er yfir að ráða, má gera sér vonir um og treysta því, að kleift verði að halda kvíslinni í skefjum. Það ræður að líkum, að góðar samgöngur í Vestur-Skaftafellssýslu hljóti að verða dýrar vegna hinna mörgu og stóru jökulvatna, sem þar eru. Ríkið leggur nú um 10 millj. kr. á ári með strandferðum. Vestur-Skaftafellssýsla nýtur ekki að neinu leyti góðs af strandferðum, sem eðlilegt er. En þrátt fyrir það að ríkið leggi svona mikið fé með strandferðunum, þá keppa allar sýslur að því að ná sem mestum og beztum bílvegum á landinu, og þetta er ofur skiljanlegt. Ég vænti, að hv. alþm. skilji sérstöðu Vestur-Skaftafellssýslu, skilji þá nauðsyn, sem á því er, að góðar samgöngur á landi séu um sýsluna. Ég skal ekki hafa þessi orð fleiri, en legg til, að þessu frv. verði vísað til hv. samgmn. að lokinni þessari umr.



Herra forseti. Það er ekki á neinn hátt til að leggja stein í götu þessa frv., sem hér er á ferðinni, sem ég kveð mér hljóðs, heldur til að benda á það, að á síðasta þingi var í raun og veru þetta ákveðið. Þá var byrjað að brúa Kerlingardalsá á þessari syðri leið. Sú brú var þá ekki og er ekki enn komin á brúalög, en áin var önnur af þeim tveimur ám, sem brúa verður, svo að leiðin verði fær. Með þessu fékk sá þm. V-Sk., er þá sat á Alþ., því slegið föstu, að syðri leiðin austur yfir. Mýrdalssand yrði farin, en ekki um heiðina, og því verður Múlakvísl brúuð, hvað sem samþykkt frv. liður hér í d. Þess vegna er það nokkurn veginn sama, hvort frv. er samþ. eða ekki samþ.; það er þegar búið að ákveða á Alþ. með fjárveitingu til Kerlingardalsárbrúarinnar að fara syðri leiðina, og ég vænti þess, að það verði enginn þm. til þess að leggja stein í götu þess. Ef hv. þm. sýslunnar þykir eitthvað léttara fyrir að fá lög um það en að fá það hinsegin, eins og Jón Gíslason fékk samþykkt fjárveitingu til Kerlingardalsárbrúar, þá er rétt að samþ. frv. En ég tel málið afgreitt í fyrra. Alþ. hefði ekki annars farið að leggja fé í brú, sem ekki er á brúalögum, en er á leiðinni og gagnslaus, nema áfram sé haldið á þessari syðri leið, sem er verið að ræða um.

forseti (GíslJ): Áður en gengið er til dagskrár, vildi ég mega beina þeirri fyrirspurn til hv. formanna nefndanna, hvort ekki sé von á að geta fengið eitthvað af þeim frv., sem hafði verið vísað til nefnda undanfarið, til þess að þessi mál þurfi ekki að koma öll í einni hrúgu. Sérstaklega vildi ég mega beina því til hv. form. allshn., hvort væntanlegt sé álit frá n. um 12. mál, sem var vísað til allshn. 7. okt., áfengislöggjöfina, einnig til hv. formanns menntmn., hvort væntanlegt sé álit um frv. um Háskóla Íslands, 17. mál, sem vísað var til menntmn. sama dag, og að síðustu til hv. formanns samgmn., hvort væntanlegt sé nál. um vegalagabreytingu, 32. mál, sem vísað var til samgmn. 8. okt. Ég vildi einnig biðja aðra hv. nefndarformenn að hraða álitum, eftir því sem mögulegt er.



Herra forseti. Það er út af þessari fyrirspurn. Við nm. höfum athugað þetta frv. sérstaklega, sem nú liggur fyrir um áfengismál, og það er ærið umfangsmikið, eins og við vitum, margar brtt., sem við höfum borið saman við frv., eins og það nú liggur fyrir. Því verður að sjálfsögðu hraðað að afgr. þetta mál, eftir því sem hægt er, en ég geri naumast ráð fyrir, að þeirri afgreiðslu geti orðið lokið fyrr en um eða undir miðjan næsta mánuð.

Forseti (GíslJ): Ég tek að sjálfsögðu til greina þær upplýsingar, sem komið hafa frá hv. þm. Str., vil hins vegar benda á, að mál þetta fékk mjög róttæka athugun á síðasta þingi hér í þessari hv. d. hjá hinni sömu n., og liggja öll þau gögn fyrir, og með því að málið er mjög umfangsmikið og hlýtur að taka mikinn tíma, væri æskilegt, að því yrði hraðað. Ég tek hins vegar að fullu gildar þær upplýsingar, sem ég hef fengið frá hv. þingmanni.



Herra forseti. Út af fyrirspurn um, hvað gengi í menntmn. um 17. mál, um breytingu á og viðauka við lög um laun háskólakennara, þá hefur verið haldinn einn fundur í n. og það er ákveðið, að það verði fundur annaðhvort í dag eða á morgun og þá verði nefndarálitið gefið út.

Forseti (GíslJ): Ég vil þakka hv. formanni n. fyrir upplýsingarnar og geri mér að sjálfsögðu að góðu að fá nál. útgefið á morgun.